कहा- ये राज्य की शान, अमूल की एंट्री के ऐलान के बाद शुरू हुआ था विवाद
Rahul Gandhi Karnataka Visit Latest News - कांग्रेस नेता राहुल गांधी कर्नाटक के कोलार में एक रैली को संबोधित कर रहे हैं। उन्होंने कहा कि आज मैं कर्नाटक की जनता से सीधी बात करना चाहता हूं।
कर्नाटक विधानसभा चुनाव से पहले राज्य में बीते कई दिनों से दो डेयरी ब्रांड नंदिनी और अमूल को लेकर राजनीति हो रही है। इसी बीच रविवार को कांग्रेस नेता राहुल गांधी ने नंदिनी ब्रांड की आइसक्रीम खरीदी। उन्होंने डेयरी ब्रांड नंदिनी को कर्नाटक की शान बताया। इस दौरान कर्नाटक प्रदेश अध्यक्ष डीके शिवकुमार और पार्टी महासचिव केसी वेणुगोपाल भी मौजूद रहे।
बता दें कि 5 अप्रैल को अमूल ने कर्नाटक में अपने प्रोडक्ट बेचना शुरू करने का ऐलान किया था। इस पर कांग्रेस नेता और पूर्व मुख्यमंत्री सिद्धरमैया ने अमित शाह पर लोकल ब्रांड नंदिनी को बर्बाद करने का आरोप लगाया। जिसके बाद से सोशल मीडिया पर बायकॉट अमूल, गो बैक अमूल और सेव नंदिनी जैसे हैशटैग ट्रेंड कर रहे हैं।
जहां मोदी सरनेम का बयान देकर सांसदी गंवाई, वहां पहुंचे राहुल गांधी
इससे पहले कांग्रेस नेता राहुल गांधी ने कोलार में जनसभा को संबोधित किया। ये वही कोलार है, जहां राहुल ने मोदी सरनेम को लेकर बयान दिया था। 23 मार्च को सूरत की कोर्ट ने उन्हें दो साल जेल की सजा सुनाई और एक दिन बाद उनकी सांसदी चली गई।
राहुल ने अपने संबोधन में एक बार फिर अडाणी मामले का जिक्र किया। कर्नाटक में भाजपा सरकार के 40% कमीशन का मुद्दा उठाया। इसके अलावा उन्होंने राज्य में कांग्रेस की सरकार बनने पर बेरोजगार युवाओं को दो साल तक 1500 से 3000 रुपए, महिलाओं को 2000 रुपए भत्ता और राज्य के हर परिवार को 200 यूनिट बिजली मुफ्त देने का वादा किया।
राहुल की स्पीच की 7 बड़ी बातें...
1. सरकार बनी तो पहली कैबिनेट मीटिंग में वादे पूरे करेंगे 
राहुल गांधी ने कोलार की जनसभा में कहा- मैं कर्नाटक की जनता से सीधी बात करना चाहता हूं। कर्नाटक में हमारी सरकार बनी तो हर परिवार को 200 यूनिट मुफ्त बिजली मिलेगी। 2000 रुपए हर महीने महिलाओं को और सबसे जरूरी युवा निधि 3000 हजार रुपए कर्नाटक के हर ग्रेजुएट को 2 साल तक दिए जाएंगे। इसके अलावा 1500 रुपए हर डिप्लोमा होल्डर को हमारी सरकार देगी। मेरा वादा है कि सरकार बनते ही पहली मीटिंग में इन वादों को पूरा किया जाएगा।
2. भाजपा सरकार ने 40% कमीशन खाया 
राहुल गांधी ने कर्नाटक की भाजपा सरकार पर हर काम के लिए 40% कमीशन लेने का आरोप लगाया। उन्होंने कहा- भाजपा की सरकार ने कर्नाटक की जनता के पैसे चोरी किए। कॉन्ट्रैक्टर एसोसिएशन ने पीएम को चिट्ठी लिखी कि काम करवाने के लिए 40% कमीशन लिया जा रहा है, लेकिन पीएम ने जवाब नहीं दिया। इसका मतलब उन्होंने मान लिया कि स्कैम हो रहा है। जब स्कैम का मुद्दा संसद में उठाया तो मेरा माइक बंद कर दिया गया।
3. विदेशों में अडाणी को कॉन्ट्रैक्ट दिलवाया 
राहुल ने आरोप लगाया कि केंद्र सरकार ने मुंबई एयरपोर्ट अडाणी के हवाले कर दिया। जिसका एयरपोर्ट था उस पर सीबीआई, ईडी के केस लगा दिए। प्रधानमंत्री विदेशों में अडाणी को कॉन्ट्रैक्ट दिलवाते हैं। ऑस्ट्रेलिया में प्रधानमंत्री, अडाणी और स्टेट बैंक के अधिकारी बैठते हैं और इसके बाद बैंक से उनको (अडाणी) करोड़ों रुपए मिल गए। श्रीलंका के एक अधिकारी ने कहा कि पीएम ने उनसे कहा है कि अडाणी जी की मदद करनी है। पीएम बांग्लादेश जाते हैं अडाणी जी को कॉन्ट्रैक्ट मिल जाता है। वे इजराइल जाते हैं उन्हें रक्षा सौदे मिल जाते हैं।
4. अडाणी की डिफेंस कंपनी में चीन का डायरेक्टर 
राहुल गांधी ने आरोप लगाया कि सबसे जरूरी डिफेंस इन्फ्रास्ट्रक्चर उनमें चीन का डायरेक्टर है, बात समझिए। इसकी कोई जांच नहीं हो रही। अडाणी जी डिफेंस में काम करते हैं उनकी कंपनी में चीन का डायरेक्टर है, लेकिन कोई जांच नहीं करता। 21वीं सदी में एक व्यक्ति हिन्दुस्तान का इन्फ्रास्ट्रक्चर, एयरपोर्ट सब उठा ले जाता है। हजारों करोड़ रुपए जादू से उसकी कंपनी में आ जाता है। फिर ध्यान भटकाने की कोशिश करते हैं।
5. अडाणी पर सवाल किए तो संसद ठप कर दिया 
मैंने अडाणी पर सवाल पूछा तो इतिहास में पहली बार सरकार ने संसद को नहीं चलने दिया। बीजेपी सरकार, उनके मंत्रियों ने संसद को रोका। उसके बाद बीजेपी के मंत्रियों ने संसद में मेरे बारे में झूठ बोला। मैं स्पीकर के दफ्तर गया और कहा कि मुझे बोलने का मौका दीजिए, तो स्पीकर ने मुस्कुरा कर कहा कि मैं कुछ नहीं कर सकता। मेरे साथ चाय पीजिए सब समझा दूंगा। मैंने कहा कि आप तो स्पीकर हैं वहां आपकी बात सुनी जाएगी वो मुस्कुरा कर मेरी ओर देखते हैं और चले गए।
6. प्रधानमंत्री जी आपका अडाणी से क्या रिश्ता है? 
वो नहीं चाहते कि मैं संसद में अडाणी के बारे में बोलूं। उसके बाद मुझे संसद के बाहर कर दिया। वो सोचते हैं कि मुझे संसद से हटाकर, बाहर निकालकर डरा देंगे। मैं नहीं डरता इनसे, मैं फिर से दोहराता हूं प्रधानमंत्री जी अडाणी जी से आपका क्या रिश्ता है? मैं फिर दोहराता हूं कि प्रधानमंत्री जी यह 20 हजार करोड़ रुपए अडाणी की शेल कंपनी में किस के हैं? मुझे संसद से बाहर कर दो जेल में डाल दो मैं बोलता रहूंगा।
7. OBC के अपमान पर सरकार को चैलेंज किया
ओबीसी की बात करते हैं, कहते हैं कि मैंने ओबीसी का अपमान किया, चलिए आज बात करते हैं। कांग्रेस पार्टी ने 2011 में जातिवार जनगणना कराई। उसमें पूरे देश की जातियों की संख्या है। मोदी जी जातिगत जनगणना का डेटा रिलीज करिए। फिर देश को समझाइए कि आपकी सरकार में सिर्फ 7% सचिव ओबीसी, दलित और आदिवासी समुदाय से क्यों आते हैं? दूसरी बात जो एससी-एसटी का कोटा है उसे उनको उनकी आबादी से प्रपोशन कर दीजिए। तीसरी बात आरक्षण पर 50% का कैप हटा दीजिए। फिर बात करते हैं कि ओबीसी का अपमान कौन करता है।
बेंगलुरु में राहुल ने इंदिरा गांधी भवन का उद्घाटन किया
राहुल गांधी ने रात करीब 8 बजे बेंगलुरु में इंदिरा गांधी भवन का उद्घाटन किया। इस दौरान उन्होंने कहा कि कर्नाटक के लिए हमारे पास एक विजन है। हम कर्नाटक के लोगों के हित में काम करेंगे।
कर्नाटक विधानसभा चुनाव का पूरा शेड्यूल यहां देख लीजिए
दो बार टली राहुल की रैली 
पार्टी नेताओं का कहना है कि पहले राहुल गांधी की ये रैली 5 अप्रैल को होनी थी, जिसे बाद में 9 अप्रैल और फिर 16 अप्रैल तक स्थगित कर दिया गया था। उन्होंने बताया कि कर्नाटक विधानसभा चुनाव की तैयारी और उम्मीदवार चुनने की प्रक्रिया की वजह से रैली स्थगित करनी पड़ी।
राहुल गांधी से जुड़ी अन्य खबरें भी पढ़ें...
राहुल बोले- चाहे जेल में डाल दें, सवाल पूछता रहूंगा; वायनाड में कहा- सांसदी-घर छीना, पीछे पुलिस लगा दी, मुझे फर्क नहीं पड़ता
सांसदी छीने जाने के बाद पहली बार राहुल गांधी 11 अप्रैल को अपने संसदीय क्षेत्र केरल के वायनाड पहुंचे। उन्होंने कहा- मेरी संसद की सदस्यता छीन ली गई। मेरा घर छीन लिया, मेरे पीछे पुलिस लगा दी, लेकिन इन सब से मुझे फर्क नहीं पड़ता है। वो मुझे जेल में भी डाल दें फिर भी मैं सवाल पूछता रहूंगा। पढ़ें पूरी खबर...
राहुल गांधी की संसद सदस्यता खत्म, फैसले के 3 घंटे बाद कहा- भारत की आवाज के लिए लड़ रहा हूं
कांग्रेस नेता राहुल गांधी की संसद सदस्यता 23 मार्च दोपहर करीब 2.30 बजे रद्द कर दी गई थी। वे केरल के वायनाड से लोकसभा सदस्य थे। लोकसभा सचिवालय ने पत्र जारी कर इस बात की जानकारी दी। लोकसभा की वेबसाइट से भी राहुल का नाम हटा दिया गया। राहुल ने 2019 में कर्नाटक की सभा में मोदी सरनेम को लेकर बयान दिया था। उन्होंने कहा था- सभी चोरों का सरनेम मोदी क्यों होता है। पढ़ें पूरी खबर...